Endamê Komîteya Çerkesan a Minbicî Semîr Hebakî derheqê hêrişanê dewleta tirke yê vera Rojawanê Kurdîstanî de ANFyî rê qisey kerd û ard ziwan ke ê bi serran o armancê hêrişanê dewleta tirk zanenê.
Hebakî îfade kerd ke armancê dewleta tirke ya îşxalkere no yo ke mabênê şaran de têmîyanî û nakokîyan biveja û vat: ''Dewlete tirke têna pê leşkeran nê, pê metodanê şerê psîkolojîk û ajanîye hêrişê herême kena. Dewleta tirke xîret kena wina bimojna ke a têna vera kurdan şer kena la ma zanenê ke hedefê aye de têna kurdî nê pêro şarê herême est ê. Dewleta tirke Başûr de zî wina kena. Wazena mabênê şaranê kurd, ereb û tirkmenan de nakokîyan viraza. Vera yewîya şaran şer kena. La ma pêro hewcedarî û destkewteyê projeyê Neteweya Demokratîke heta peynî aver berê û bipawê.''
Hebakî dîyar bale ante serebûtanê çerkesan ser o û vat: ''Osmanîyan bi hetkarîya rûs û îngilîzan nê erdî de wêranîyê pîlî viraştî. Şarê çerkesî raştê qirkerdiş û asîmîlasyonêkê pîlî ame. Osmanîyan ma asîmîle kerdî û nê asîmîlasyonî ra çerkesî vilayê pêro dinya bîyî. Eke dewleta tirke ser bikewa ma do heman çî de ancî têrî manenê. Coka ma do verê pêro planan bigêrê. Ma venga pêro şaran danê ke bêrê hetê Îdareyê Xoserî û QSDyî de ca bigêrê.''
